<classify> WAKALA wa Usalama na Afya mahali pa Kazi OSHA umewakumbusha waajiri kutekeleza sheria inayowataka kuhakikisha wanafuatilia suala la afya na usalama wa wafanyakazi wake katika maeneo ya kazi, ikiwa ni pamoja na kuwa na sanduku la huduma ya kwanza.Aidha, bunge limeshauri mafunzo ya usalama na afya mahala pa kazi yafanyike kwa wabunge wote ili kujenga uelewa wa pamoja. Kaimu Mtendaji Mkuu wa OSHA, Khadija Mwenda alibainisha hayo jijini hapa wakati wa semina ya siku moja kwa wajumbe wa Kamati ya Katiba na Sheria kuhusu afya na usalama mahali pa kazi na kuwapa mrejesho wa namna wakala unavyotekeleza sheria hiyo katika kupunguza ajali na madhara mahali pa kazi.Osha pia ilifundisha masuala kadhaa ya usalama na afya mahala pa kazi ikiwamo viashiria na namna ya kumsaidia mfanyakazi na majanga mahali pa kazi. Alisema mwajiri ndio mtekelezaji wa kwanza wa Sheria ya Afya na Usalama Mahala pa Kazi namba 5 ya mwaka 2003 kifungu cha 58, kinachowataka mahali pa kazi lazima pawe na mtoa huduma wa kwanza na sanduku la kutolea huduma ambalo lina vifaa vyote.Mwenda alisema wameamua kutoa semina hiyo kwa wabunge kwa sababu ni waajiri, lakini pia watakuwa mabalozi wazuri katika kuwaelimisha wananchi kuhusiana na kuzingatia suala la afya na usalama mahala pa kazi na namna ya kupunguza ajali na madhara kwa jamii. Naye Naibu Waziri, Ofisi ya Waziri Mkuu, Sera, Bunge, Kazi Vijana, ajira na Wenye Ulemavu, Anthony Mavunde alitoa rai kwa kampuni, viwanda na taasisi mbalimbali za biashara kuendelea kuzingatia sheria hiyo ili kulinda nguvu kazi. Serikali tutakuwa mstari wa mbele kuhakikisha tunachukua hatua za kisheria kwa wote watakaobainika kwamba hawaishi katika misingi ya sheria hasa katika eneo hili la usalama na afya mahali pa kazi,alisema.  <topic>: KITAIFA 